Geld, bottel whisky om hoës om te koopArgieffoto (Foto: Pixabay) ŉ Luitenant-kolonel van die Valke (45), departementshoof van menslike nedersettings in Mpumalanga (51) en ŉ senior lid van die Nasionale Vervolgingsgesag (NVG) (52) is in hegtenis geneem nadat hulle na bewering derduisende rande aan omkoopgeld aanvaar het om ŉ saak te laat verdwyn. Die NVG-lid het ook onder meer ŉ 18-jarige bottel Skotse whisky ontvang. Kol. Katlego Mogale, woordvoerder van die Valke, sê na wat beweer word, het die Valke-lid sowat R28 000 van ŉ algehele bedrag van R100 000 ontvang om die saak teen ŉ beskuldigde terug te trek. Die saak is toe by die Valke se hoofkantoor aangemeld en ŉ ondersoek is van stapel gestuur. In die proses is die senior lid van die NVG ook genader met ŉ soortgelyke versoek om die saak teen dié einste beskuldigde terug te trek. “Die NVG-amptenaar is ŉ bedrag van R5 000 en ŉ 18 jaar oue bottel Glenfiddich-whisky aangebied en oorhandig,” sê Mogale. Die drie sal na verwagting Woensdag in die Pretoriase landdroshof verskyn op aanklagte van korrupsie.